Document ID: 32012R0295

KOMISSION TÄYTÄNTÖÖNPANOASETUS (EU) N:o 295/2012,
annettu 3 päivänä huhtikuuta 2012,
yhteisössä toimintakieltoon asetettuja lentoliikenteen harjoittajia koskevasta yhteisön luettelosta annetun asetuksen (EY) N:o 474/2006 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisössä toimintakieltoon asetettuja lentoliikenteen harjoittajia koskevan yhteisön luettelon laatimisesta ja lennon suorittavan lentoliikenteen harjoittajan ilmoittamisesta lentomatkustajille sekä direktiivin 2004/36/EY (1) 9 artiklan kumoamisesta 14 päivänä joulukuuta 2005 annetun Euroopan parlamentin ja neuvoston asetuksen (EY) N:o 2111/2005 (2) ja erityisesti sen 4 artiklan,
sekä katsoo seuraavaa:
(1)
Maaliskuun 22 päivänä 2006 annetussa komission asetuksessa (EY) N:o 474/2006 vahvistetaan asetuksen (EY) N:o 2111/2005 II luvussa tarkoitettu yhteisön luettelo lentoliikenteen harjoittajista, jotka on asetettu toimintakieltoon unionissa.
(2)
Eräät jäsenvaltiot ja Euroopan lentoturvallisuusvirasto, jäljempänä ’EASA’, ovat toimittaneet asetuksen (EY) N:o 2111/2005 4 artiklan 3 kohdan mukaisesti komissiolle tietoja, jotka ovat olennaisia yhteisön luettelon ajantasaistamiseksi. Asian kannalta olennaisia tietoja on saatu myös EU:n ulkopuolisilta mailta. Yhteisön luettelo olisi saatettava ajan tasalle näiden tietojen pohjalta.
(3)
Komissio on ilmoittanut suoraan kaikille kyseisille lentoliikenteen harjoittajille, tai ellei tämä ole ollut käytännössä mahdollista, niiden valvonnasta vastaavien viranomaisten välityksellä ne olennaiset tosiseikat ja näkemykset, joiden perusteella tehdään päätös lentoliikenteen harjoittajien asettamisesta toimintakieltoon unionissa tai yhteisön luetteloon sisällytetylle lentoliikenteen harjoittajalle asetetun toimintakiellon ehtojen muuttamisesta.
(4)
Komissio on antanut kyseisille lentoliikenteen harjoittajille mahdollisuuden tutustua jäsenvaltioiden toimittamiin asiakirjoihin, toimittaa kirjallisen lausuntonsa ja esittää kantansa asiassa suullisesti 10 työpäivän kuluessa komissiolle sekä teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annetulla neuvoston asetuksella (ETY) N:o 3922/1991 (3) perustetulle lentoturvallisuuskomitealle.
(5)
Lentoturvallisuuskomitea on kuullut EASAa Kansainvälisen siviili-ilmailujärjestön, jäljempänä ’ICAO’, yleisen turvallisuusvalvonnan arviointiohjelman (USOAP) puitteissa tekemien tarkastusraporttien analyysin tuloksista. Jäsenvaltioita kehotettiin kohdentamaan asematasotarkastukset ensisijaisesti sellaisissa valtioissa toimintalupansa saaneisiin lentoliikenteen harjoittajiin, joiden osalta ICAO on todennut merkittäviä turvallisuusongelmia tai joiden turvallisuusvalvontajärjestelmässä on EASAn mukaan merkittäviä puutteita. Näin voidaan saada lisätietoja kyseisissä valtioissa lentolupansa saaneiden lentoliikenteen harjoittajien turvallisuustasosta komission asetuksen (EY) N:o 2011/2005 mukaisesti käynnistämiä kuulemisia rajoittamatta.
(6)
Lentoturvallisuuskomitea on kuullut EASAa niissä valtioissa toteutettavista teknisen avun hankkeista, joihin asetusta (EY) N:o 2111/2005 sovelletaan. Sille on ilmoitettu siviili-ilmailuviranomaisten pyynnöistä, jotka koskevat hallinnollisten ja teknisten valmiuksien parantamiseen tähtäävää muuta teknistä apua ja yhteistyötä, jonka tarkoituksena on ratkaista tapaukset, joissa ei noudateta sovellettavia kansainvälisiä vaatimuksia. Jäsenvaltioita kehotettiin vastaamaan näihin pyyntöihin kahdenväliseltä pohjalta yhteistyössä komission ja EASAn kanssa.
(7)
Sen vuoksi asetusta (EY) N:o 474/2006 olisi muutettava.
(8)
Joidenkin Euroopan unionissa lentotoimintaluvan saaneiden lentoliikenteen harjoittajien ilma-aluksiin kohdistettujen asematasotarkastusten tai EASAn toteuttamien standardointitarkastusten tuloksista laaditun EASAn analyysin sekä kansallisten ilmailuviranomaisten suorittamien aluekohtaisten tarkastusten seurauksena jotkin jäsenvaltiot ovat toteuttaneet tiettyjä täytäntöönpanotoimenpiteitä. Ne ovat ilmoittaneet komissiolle ja lentoturvallisuuskomitealle seuraavista toimenpiteistä: Saksa ilmoitti, että useisiin Saksan lentoliikenteen harjoittajiin, mukaan luettuina Air Alliance Express ja Air Traffic GmbH Dusseldorf, sovelletaan tehostettua valvontaa. Latvia ilmoitti, että Inversijan lentotoimintalupa peruutettiin 19 päivänä tammikuuta 2012. Italia ilmoitti, että ItaliAirlinesin lentotoimintalupa peruutettiin ja että lentoliikenteen harjoittaja Livingstonen lentotoimintalupa on edelleen keskeytetty. Kreikka ilmoitti, että Hellenic Imperial Airways -lentoyhtiön kaupallisen lisenssin keskeytys poistettiin 28 päivänä helmikuuta 2012, mutta kyseiseen lentoyhtiöön sovelletaan edelleen tiukennettua valvontaa, ja että lisävalvontaa kohdistettiin myös Sky wings Airlines ja Hermes Airlines-lentoyhtiöihin. Alankomaat ilmoitti, että Solid-air-lentoyhtiön lentotoimintalupa peruutettiin 28 päivänä joulukuuta 2011 ja Amsterdam Airlinesin 6 päivänä helmikuuta 2012. Espanja ilmoitti, että Zorexin lentotoimintalupa on ollut keskeytettynä 7 päivästä marraskuuta 2011 alkaen. Ruotsi ilmoitti, että AirSweden Aviaton AB:n lentotoimintalupa peruutettiin 10 päivänä tammikuuta 2012, että Flyg Centrum AB:n lentotoimintalupa peruutettiin 16 päivänä joulukuuta 2011 ja että Nova Air -lentoyhtiöön sovelletaan edelleen tiukempaa valvontaa. Romania ilmoitti, että Direct Aero Services -lentoyhtiön lentotoimintalupa peruutettaisiin 20 päivään maaliskuuta 2012 mennessä.
(9)
Marraskuussa 2011 pidetyssä lentoturvallisuuskomitean viimeisimmässä kokouksessa tehdyn päätöksen (4) jälkeen Albanian toimivaltaiset viranomaiset raportoivat edistyvänsä toimintasuunnitelmansa toteuttamisessa, vaikka pätevien tarkastajien pitkäaikaiseen palvelukseen ottamisessa esiintyykin jonkin verran viivettä. Albaniaa kehotetaan vauhdittamaan toimenpiteitä, joiden tavoitteena on kehittää sen turvallisuusvalvonnasta vastaavan viranomaisen valmiuksia. EASA seuraa edelleen korjaavien toimien edistymistä ja suorittaa lokakuussa 2012 kattavan seurantatarkastuksen tarkistaakseen, onko toimintasuunnitelmat pantu tyydyttävästi täytäntöön. Lentoturvallisuuskomitea tarkastelee tilannetta uudelleen mainitun tarkastuksen tulosten perusteella.
(10)
Ranskan toimivaltaiset viranomaiset raportoivat, etteivät ne voineet myöntää lupaa Comlux Aruba N.V. -nimiselle Arubassa hyväksytylle lentoliikenteen harjoittajalle. Tämä johtui turvallisuuspuutteista, jotka havaittiin arvioitaessa teknistä kyselylomaketta, jonka lentoliikenteen harjoittaja oli toimittanut saadakseen laskeutumisluvan kyseiseen jäsenvaltioon. Ranskan viranomaiset ilmoittivat päätelmänsä muille jäsenvaltioille SAFA-tietokannan välityksellä (5).
(11)
Komissio on kyseisten puutteiden perusteella tuonut Aruban toimivaltaisten viranomaisten ja kyseisen lentoyhtiön tietoon huolensa Comlux Aruba N.V.:n toiminnan turvallisuudesta EU:ssa ja pyytää selvitystä toimivaltaisten viranomaisten ja lentoyhtiön näiden puutteiden korjaamiseksi toteuttamista toimista.
(12)
Aruban toimivaltaiset viranomaiset ja asianomainen lentoyhtiö toimittivat kirjallista aineistoa ja osallistuivat kokoukseen, joka järjestettiin komission, EASAn ja eräiden muiden lentoturvallisuuskomitean jäsenten kanssa 20 päivänä helmikuuta 2012. Vaikka näytti siltä, että Ranskan toteamat turvallisuuspuutteet oli ratkaistu, toimitettujen tietojen perusteella havaittiin uusia, lentoyhtiön päätoimipaikkaan liittyviä ongelmia. Lentoyhtiö ilmoitti, että sen Aruban toimistossa työskentelee ainoastaan kaksi sihteeriä ja että päätoimipaikka, joka vastaa lentojen toiminnallisesta valvonnasta ja jatkuvasta lentokelpoisuudesta, ei sijaitse Arubassa. Aruban toimivaltaiset viranomaiset ilmoittivat kuitenkin ryhtyneensä tarkistamaan siviili-ilmailulainsäädäntöä varmistaakseen, että Arubassa lentotoimintaluvan saaneiden lentoyhtiöiden pääasiallinen toimipaikka sijaitsee tässä valtiossa. Comlux Arubaa pyydettiin osoittamaan viimeistään 1 päivänä elokuuta 2012, että sen päätoimipaikka sijaitsee Arubassa.
(13)
Komissio panee merkille Aruban toimivaltaisten viranomaisten aloittamat hallintoon ja lainsäädäntöön liittyvät toimet ja seuraa niitä edelleen varmistaakseen, että kyseisessä valtioissa lentotoimintaluvan saaneiden lentoyhtiöiden päätoimipaikka sijaitsee tässä valtiossa.
(14)
Kongon demokraattisessa tasavallassa toimilupansa saaneet lentoliikenteen harjoittajat ovat sisältyneet liitteeseen A maaliskuusta 2006 alkaen (6). Saatujen tietojen mukaan Kongon demokraattisen tasavallan toimivaltaiset viranomaiset olivat myöntäneet uuden lentotoimintaluvan Jet Congo Airways -lentoyhtiölle. Kongon demokraattisen tasavallan toimivaltaiset viranomaiset eivät vastanneet komission tietopyyntöön eivätkä esittäneet todisteita siitä, että uuden lentoyhtiön turvallisuusvalvonta täyttää sovellettavat kansainväliset turvallisuusmääräykset kaikilta osin. Sen vuoksi on yhteisten perusteiden mukaisesti katsottava, että tämä lentoliikenteen harjoittaja olisi niin ikään sisällytettävä liitteeseen A.
(15)
Lentoturvallisuuskomitean viimeisimmän kokouksen jälkeen on raportoitu useista kuolonuhreja vaatineista onnettomuuksista, joissa on ollut osallisina Kongon demokraattisessa tasavallassa toimintaluvan saaneita lentoyhtiöitä. TRACEP Congo Aviationin operoima Antonov 28 -tyyppinen ilma-alus, jonka rekisterinumero on 9Q-CUN, syöksyi maahan 30 päivänä tammikuuta 2012. Onnettomuudessa menehtyi neljä ihmistä, ja ilma-alus romuttui täysin. Katang Expressin operoima Gulfstream IV -tyyppinen ilma-alus, jonka rekisterinumero on N25A, syöksyi maahan 12 päivänä helmikuuta 2012. Onnettomuudessa menehtyi kuusi ihmistä, ja ilma-alus romuttui täysin. Kongon demokraattisen tasavallan toimivaltaiset viranomaiset eivät kuitenkaan vastanneet komission tietopyyntöihin, jotka koskivat onnettomuustutkinnoissa saatuja alustavia tuloksia.
(16)
Kaikki Päiväntasaajan Guineassa lentotoimintaluvan saaneet lentoliikenteen harjoittajat ovat sisältyneet luetteloon A maaliskuusta 2006 alkaen (7). Komissio ja EASA järjestivät kuulemistilaisuuden Päiväntasaajan Guinean toimivaltaisten viranomaisten (DGAC) kanssa 22 päivänä helmikuuta 2012. DGAC esitteli kuulemistilaisuudessa tähän mennessä saavutettua edistystä lieventääkseen niitä turvallisuuteen liittyviä huolenaiheita, jotka Kansainvälinen siviili-ilmailujärjestö (ICAO) oli yksilöinyt yleisen turvallisuusvalvonnan arviointiohjelman (USOAP) puitteissa vuonna 2007 suoritetussa tarkastuksessa.
(17)
DGAC toimitti komissiolle todisteet lentotoimintaluvan peruuttamisesta seuraavilta lentoliikenteen harjoittajilta: GETRA, Guinea Airways, UTAGE, Euroguineana de Aviacion y Transportes, General Work Aviacion, Star Equatorial Airlines ja EGAMS. Koska nämä Päiväntasaajan Guineassa lentotoimintaluvan saaneet lentoliikenteen harjoittajat ovat sittemmin lopettaneet toimintansa, ne olisi poistettava liitteestä A.
(18)
DGAC toimitti komissiolle tietoa, jonka mukaan Punto Azul -lentoyhtiölle oli myönnetty lentotoimintalupa. Koska DGAC ei kuitenkaan toimittanut todisteita siitä, että kyseisen lentoliikenteen harjoittajan turvallisuutta valvotaan kansainvälisten turvallisuusmääräysten mukaisesti, on yhteisten perusteiden nojalla katsottava, että tämä lentoliikenteen harjoittaja olisi sisällytettävä liitteeseen A.
(19)
Komissio panee merkille Päiväntasaajan Guinean toimivaltaisen viranomaisten edistymisen ja kannustaa näitä jatkamaan toimintaansa kansainväliset turvallisuusmääräykset täyttävän siviili-ilmailun valvontajärjestelmän luomiseksi.
(20)
Indonesian toimivaltaisten viranomaisten (DGCA) kuulemisia jatketaan. Tarkoituksena on seurata DGCA:n edistymistä sen varmistamisessa, että kaikkien Indonesiassa lentotoimintalupansa saaneiden lentoliikenteen harjoittajien turvallisuutta valvotaan kansainvälisten turvallisuusmääräysten mukaisesti. Komission, EASAn ja DGCA:n välillä järjestettiin 7 päivänä helmikuuta 2012 videokokous. DGCA vahvisti edistyvänsä asiassa ja ilmoitti uusista täytäntöönpanotoimista, jotka koskivat eräitä sen valvonnassa olevia lentoliikenteen harjoittajia. Erityisesti se totesi, että seuraavien operaattorien lentotoimintaluvat oli keskeytetty: Kartika Airlines, Mimika Air, Riau Airlines ja Survei Udara Penas.
(21)
Lisäksi DGCA ilmoitti ja toimitti vahvistuksen siitä, että Megantaran lentotoimintalupa oli peruutettu 13 päivänä elokuuta 2010. Sen vuoksi on yhteisten perusteiden mukaisesti katsottava, että tämä lentoliikenteen harjoittaja olisi poistettava liitteestä A.
(22)
DGCA ilmoitti myös, että uusia lentotoimintalupia oli myönnetty TransNusa Aviation Mandirille 19 päivänä elokuuta 2011, Enggang Air Servicelle 1 päivänä maaliskuuta 2010, Surya Airille 8 päivänä huhtikuuta 2011, Ersa Eastern Aviationille 9 päivänä syyskuuta 2011 ja Matthew Air Nusantaralle 20 päivänä syyskuuta 2011. Koska DGCA ei kuitenkaan toimittanut todisteita siitä, että kyseisten lentoliikenteen harjoittajien turvallisuutta valvotaan kansainvälisten turvallisuusmääräysten mukaisesti, on yhteisten perusteiden nojalla katsottava, että myös nämä lentoliikenteen harjoittajat olisi sisällytettävä liitteeseen A.
(23)
Komissio panee merkille Indonesian toimivaltaisten viranomaisten jatkuvan edistymisen ja kannustaa näitä jatkamaan asianmukaista toimintaa kaikki kansainväliset turvallisuusmääräykset täyttävän siviili-ilmailun valvontajärjestelmän luomiseksi. Komissio tarkastelee tilannetta uudelleen ennen lentoturvallisuuskomitean seuraavaa kokousta.
(24)
Afriqiyah Airwaysin operoimalle Airbus A330 -tyyppiselle ilma-alukselle 13 päivänä toukokuuta 2010 tapahtuneen kuolonuhreja vaatineen onnettomuuden sekä SAFA-ohjelmassa todettuja Afriqiyah Airwaysiin (8) ja United Aviationiin (9) liittyviä turvallisuuspuutteita koskevan todennetun näytön perusteella komissio käynnisti lokakuussa 2010 keskustelut Libyan toimivaltaisten viranomaisten (LCAA) kanssa. Nämä keskustelut keskeytyivät Libyan sisällissodan vuoksi.
(25)
Kuulemiset aloitettiin uudelleen lokakuussa 2011, ja LCAA ilmoitti keskeyttäneensä kaikki Libyan lentotoimintaluvat ja toteuttavansa uudelleensertifiointiprosessin ennen kuin lentotoimintalupien keskeyttäminen kumotaan. LCAA havaitsi kyseiseen uudelleensertifiointiprosessiin kuuluvissa tarkastuksissa Afriqiyah Airwaysin osalta merkittäviä turvallisuuspuutteita, jotka liittyivät erityisesti lentäjien koulutukseen, huoltohenkilökunnan puutteeseen ja huoltotehtävien suorittamiseen käytettävien laitteiden riittämättömyyteen. Pian tarkastuksen jälkeen LCAA myönsi kuitenkin Afriqiyah Airwaysille lentotoimintaluvan.
(26)
Komissio, EASA ja useat lentoturvallisuuskomitean jäsenet kävivät 22 päivänä helmikuuta 2012 lisäneuvotteluja LCAA:n, Afriqiyah Airwaysin, Libyan Airlinesin ja Global Aviationin kanssa. LCAA ei ole tähän mennessä kuitenkaan toimittanut pyydettyjä tietoja, erityisesti Libyassa hyväksyttyjen lentoliikenteen harjoittajien luetteloa, kaikkia vastaavia lentotoimintalupia ja niihin liittyviä toimintaspesifikaatioita tai tarkastusraportteja, jotka on laadittava ennen kuin lupien keskeyttämiset kumotaan, eikä myöskään todisteita siitä, että näiden tarkastusten aikana todetut puutteet on korjattu tyydyttävästi. LCAA ilmoitti myös, että Afriqiyah Airways -lentoyhtiötä koskevassa onnettomuustutkinnassa oli kohdattu vaikeuksia, eikä se ole johtanut tähän mennessä päätelmiin.
(27)
Libyan liikenneministeri, LCAA, Afriqiyah Airways ja Libyan Airlines antoivat selvityksiä lentoturvallisuuskomitealle 20 päivänä maaliskuuta 2012. Ministeri myönsi, että Libyan lentoturvallisuusjärjestelmä ei ollut ICAOn normien mukainen. Hän esitteli suunnitelmia tilanteen korjaamiseksi kolmivuotisen ohjelman puitteissa ulkopuolisten lentoturvallisuusalan asiantuntijoiden avulla.
(28)
Ministeri totesi lentoturvallisuuskomitean kokouksessa ja LCAA vahvisti kirjallisesti 22 päivänä maaliskuuta 2012, että Libyan turvallisuusvalvontajärjestelmässä olevien todettujen puutteiden vuoksi Libyan lentoyhtiöiden ei sallita operoida Euroopan unioniin, Norjaan, Islantiin ja Sveitsiin ainakaan ennen 22 päivää marraskuuta 2012 ja että niiden lentotoimintalupia muutetaan näiden rajoitusten mukaisiksi. Ministeri lisäsi, että oli muodostettu komitea edistämään Libyan lentoturvallisuusjärjestelmän uudelleenjärjestelyä. Hän totesi, että Libyan toimivaltaiset viranomaiset tekevät läheistä yhteistyötä komission kanssa ja toimittavat säännöllisiä selvityksiä toimien edistymisestä.
(29)
Komitea pani merkille Libyan viranomaisten määrätietoisen toiminnan ja pyysi, että LCAA toimittaisi komissiolle viimeistään 20 päivänä huhtikuuta 2012 korjaussuunnitelman, jossa otetaan täysipainoisesti huomioon kaikki tietopyynnöt, joihin ei ole vielä vastattu, ja esitetään erityistoimia ja tavoitepäivämääriä Libyan valvontajärjestelmässä olevien puutteiden korjaamiseksi.
(30)
Komissio ja lentoturvallisuuskomitea tunnustivat ne merkittävät vaikeudet, jotka Libyan on ratkaistava konfliktin seurauksena, ja panivat merkille liikenneministerin voimakkaan sitoutumisen jälleenrakennusprosessin käynnistämiseen. Komissio kannustaa LCAA:ta jatkamaan komission kanssa äskettäisen konfliktin päättymisen jälkeen käymäänsä avointa ja rakentavaa vuoropuhelua. Jos LCAA ei kuitenkaan onnistu panemaan täytäntöön ilmoittamiaan rajoituksia, komissio joutuu Euroopan parlamentin ja neuvoston asetuksen (EY) N:o 2111/2005 5 artiklan 1 kohdan mukaisesti toteuttamaan välittömiä turvallisuustoimenpiteitä.
(31)
Lentoturvallisuuskomitea tarkastelee uudelleen Libyan ilmailuturvallisuustilannetta marraskuulle 2012 kaavaillussa kokouksessaan, jossa arvioidaan Libyan toimivaltaisten viranomaisten toteuttamien toimien tehokkuutta.
(32)
Mauritaniassa toimilupansa saaneet lentoliikenteen harjoittajat ovat sisältyneet liitteeseen A marraskuusta 2010 alkaen (10). Mauritanian toimivaltaiset viranomaiset (ANAC) ilmoittivat, että lentoliikenteen harjoittajalle Mauritania Airlines oli myönnetty uusi lentotoimintalupa, mutta eivät osoittaneet, että mainitun lentoliikenteen harjoittajan turvallisuusvalvonta täyttää sovellettavat kansainväliset turvallisuusmääräykset kaikilta osin. Lentotoimintalupa myönnettiin 8 päivänä toukokuuta 2011 ilman, että olisi esitetty todisteita siitä, että lentoyhtiön ensimmäisessä hyväksynnässä havaitut lukuisat puutteet (lentotoiminta- ja huoltomenettelyjen asiakirjatarkastelu huhtikuussa 2011 ja paikalla tehty tarkastus 3-5 päivänä toukokuuta 2011) oli tosiasiallisesti korjattu ennen lentotoimintaluvan myöntämistä. Lisäksi kyseisen lentoyhtiön lentotoimintalupa myönnettiin varmistamatta ennakolta, että sillä oli jatkuvaa lentokelpoisuutta ja huoltoa koskevat asianmukaiset hyväksynnät. Todisteita ei esitetty myöskään siitä, että lentoyhtiöön sovelletaan kansainvälisten turvallisuusmääräysten mukaista jatkuvaa valvontaa. Sen vuoksi on yhteisten perusteiden mukaisesti katsottava, että tämä lentoliikenteen harjoittaja olisi niin ikään sisällytettävä liitteeseen A.
(33)
ANAC ilmoitti myös, että Mauritania Airwaysin lentotoimintaluvan voimassaolo päättyi 15 päivänä joulukuuta 2010 eikä sitä uusittu, koska tämä lentoyhtiö lopetti toimintansa. Sen vuoksi on yhteisten perusteiden mukaisesti katsottava, että tämä lentoliikenteen harjoittaja olisi poistettava liitteestä A.
(34)
Mauritania ilmoitti ryhtyneensä määrätietoisiin toimiin positiivisten muutosten tekemiseksi turvallisuusvalvontajärjestelmäänsä. Näihin kuuluvat siviili-ilmailulainsäädännön muuttaminen Chicagon yleissopimuksen liitteiden mukaiseksi ja ANACin johtoon, rakenteeseen ja henkilöstöön tehtävät muutokset. Lentoliikenteen harjoittajien sertifiointia ja jatkuvaa valvontaa koskevat menettelyt on niin ikään saatettu ajan tasalle, ja niitä aletaan soveltaa lähitulevaisuudessa.
(35)
Vaikka ICAO myöntää, että Mauritanian on vielä tehtävä työtä kaikkien puutteiden korjaamiseksi, se totesi, että Mauritaniaa on syytä kiittää sen sitoutuneisuudesta vuonna 2008 tehdyssä tarkastuksessa havaittujen turvallisuuspuutteiden korjaamiseen. Mauritania on toimittanut säännöllisesti korjaussuunnitelmansa päivityksiä ja raportoinut merkittävästä edistymisestä. Toukokuuksi 2012 suunniteltu ICAOn koordinoitu varmistuskäynti (ICVM) tulee olemaan tärkeä askel saavutetun edistymisen validoimisessa.
(36)
Komissio panee tyytyväisenä merkille Mauritanian toimivaltaisten viranomaisten raportoiman edistymisen ICAOn havaitsemien puutteiden korjaamisessa ja kannustaa viranomaisia jatkamaan määrätietoista toimintaansa ICAOn kanssa tehtävän asianmukaisen yhteistyön avulla. Lentoturvallisuuskomitea tarkastelee tilannetta uudelleen ICAOn koordinoidun varmistuskäynnin tulosten perusteella.
(37)
Komissio on jatkanut Pakistanin toimivaltaisen viranomaisen (PCAA) ja Pakistan International Airwaysin (PIA) kuulemista ja järjesti niiden kanssa 20 päivänä helmikuuta 2012 kokouksen tarkastellakseen, miten ne ovat edistyneet korjaussuunnitelmissaan kuvailtujen toimien toteuttamisessa.
(38)
PCAA raportoi ja esitti todisteita siitä, että se oli nostanut PIAn valvonnan tasoa, toteuttanut sääntelytoimia huoltohenkilöstön lupakirjojen keskeyttämiseksi ja vaatinut merkittäviä muutoksia PIAn laadunhallintajärjestelmään. Se raportoi kesäkuussa 2011 tehdyn ICAOn tarkastuksen onnistuneesta lopputuloksesta ja selvitti suunnitelmiaan uusista säädöksistä, jotka vastaisivat EASAn Osa 145 -sääntöjä.
(39)
PIA raportoi, että sen korjaussuunnitelmassa yksilöidyt toimet oli nyt toteutettu lukuun ottamatta parhaillaan huollettavana olleille neljälle ilma-alukselle tehtäviä perusteellisia tarkastuksia. Se vahvisti, että kattava koulutusohjelma oli nyt käynnissä, ja sitä jatkettaisiin.
(40)
EASA ilmoitti lentoturvallisuuskomitealle, että PIAn ilma-aluksille tehtyjen SAFA-tarkastusten tulokset olivat johtaneet EASAn Osa 145 -huolto-organisaatiohyväksyntää koskevan keskeyttämismenettelyn aloittamiseen 11 päivänä marraskuuta 2011. Vaikka EASA totesi vaikuttavan siltä, että asiaan liittyvät turvallisuuspuutteet otettiin PIAn korjaussuunnitelmassa huomioon, se ei voinut luottaa siihen, että PCAA valvoisi tuloksellisesti PIAn huoltostandardien toteutumista. Sen vuoksi EASAlla ei ollut muuta vaihtoehtoa kuin keskeyttää EASAn Osa 145 -hyväksyntä 6 päivänä maaliskuuta 2012.
(41)
Komissio pani merkille sekä PCAA:n että PIAn saavuttaman edistymisen todettujen turvallisuuspuutteiden ratkaisemiseksi. Samalla se kuitenkin vahvisti, että turvallisuusriskien lieventämiseksi on tarpeen toteuttaa toimia, jos tapahtuu jotain merkityksellistä, joka nostaa esille uusia huolenaiheita. Sen vuoksi jäsenvaltiot tarkastavat edelleen asianmukaisten turvallisuusmääräysten tosiasiallisen noudattamisen kohdentamalla asematasotarkastukset ensisijaisesti tämän lentoliikenteen harjoittajan ilma-aluksiin noudattaen Euroopan parlamentin ja neuvoston direktiivin 2004/36/EY täytäntöönpanosta yhteisön lentoasemia käyttävien ilma-alusten asematasotarkastusten ensisijaisen kohdentamisen osalta 16 päivänä huhtikuuta 2008 annettua komission asetusta (EY) N:o 351/2008 (11).
(42)
Filippiineillä toimilupansa saaneet lentoliikenteen harjoittajat ovat 31 päivästä maalikuuta 2010 alkaen sisältyneet liitteeseen A (12). Filippiinien toimivaltaiset viranomaiset (CAAP) ilmoittivat uusien lentotoimintalupien myöntämisestä lentoliikenteen harjoittajille Aero Equipment Aviation Inc, AirAsia Philippines Certeza Infosys Corp., Mid-Sea Express, Southern Air Flight Services, NorthSky Air Inc. ja Island Helicopter Services. CAAP ei vastannut riittävällä tavalla komission tietopyyntöihin eikä ilmoittanut kyseisten lentoliikenteen harjoittajien lentotoimintaluvista ja niihin liittyvistä täydellisistä toimintaspesifikaatioista. CAAP ei myöskään kyennyt osoittamaan, että mainittujen lentoliikenteen harjoittajien hyväksyntä ja jatkuva valvonta täyttävät sovellettavat kansainväliset turvallisuusmääräykset kaikilta osin. Sen vuoksi on yhteisten perusteiden mukaisesti katsottava, että myös nämä lentoliikenteen harjoittajat olisi sisällytettävä liitteeseen A.
(43)
Lentoturvallisuuskomitean viimeisimmän kokouksen jälkeen on raportoitu useista kuolonuhreja vaatineista onnettomuuksista, joissa on ollut osallisina Filippiineillä toimintaluvan saaneita lentoyhtiöitä. Aviation Technology Innovatorin operoima Beechcraft 65-80 -tyyppinen ilma-alus, jonka rekisterinumero on RP-C824, syöksyi 10 päivänä joulukuuta 2011 Manilan lähellä sijaitsevaan Felixberto Serranon peruskouluun. Onnettomuudessa menehtyi ainakin 14 ihmistä, ja ilma-alus romuttui täysin. CAAP ei vastannut komission tietopyyntöihin, jotka koskivat onnettomuustutkinnassa saatuja alustavia tuloksia. CAAP raportoi ainoastaan, että lentotoimintalupa oli "inaktiivinen/luovutettu" täsmentämättä kuitenkaan, mistä alkaen, tai esittämättä asiaan liittyviä todisteita. Toinen ihmishenkiä vaatinut onnettomuus tapahtui 4 päivänä maaliskuuta 2012. Siinä oli osallisena Avia Toursin operoima Cessna 172S -tyyppinen ilma-alus, jonka rekisterinumero on RP-C209. Onnettomuudessa menehtyi kaksi ihmistä, ja ilma-alus romuttui täysin. Vaikka CAAP toimitti onnettomuudesta alustavia tietoja, lentotoimintaluvan voimassaoloa ei voitu varmentaa, sillä alustavan onnettomuustutkintaselvityksen mukaan lentotoimintalupa on voimassa 14 päivään elokuuta 2012 asti, vaikka CAAP:n antamista tiedoista ilmenee, että lentotoimintaluvan voimassaolo oli päättynyt 14 päivänä helmikuuta 2012.
(44)
CAAP ilmoitti, että useiden lentoliikenteen harjoittajien lentotoimintalupa oli "inaktiivinen/luovutettu" tai että ne oli uudelleensertifioitu Filippiinien siviili-ilmailusäännösten (PCAR) lentotyötä koskevan osan 11 nojalla. CAAP ei kuitenkaan kyennyt esittämään todisteita siitä, että vastaavat lentotoimintaluvat oli peruutettu tai että kyseiset lentoliikenteen harjoittajat eivät enää harjoittaneet kaupallista lentoliikennettä. Sen vuoksi on yhteisten perusteiden mukaisesti katsottava, että nämä lentoliikenteen harjoittajat olisi sisällytettävä edelleen liitteeseen A.
(45)
Yhdysvaltain ilmailuhallinto (FAA) suoritti tammikuussa 2012 Filippiineillä viikon mittaisen teknisen tarkastelun arvioidakseen CAAP:n edistymistä kansainvälisten turvallisuusmääräysten noudattamisessa. CAAP ei kyennyt esittämään yksityiskohtaisia tietoja tämän tarkastelun tuloksista. Filippiinejä koskevassa FAA:n arvioinnissa ei ole kuitenkaan todettu mitään muutoksia, sillä Filippiinit kuuluvat edelleen turvallisuusluokkaan kaksi, mikä tarkoittaa, ettei se noudata kansainvälisiä turvallisuusmääräyksiä.
(46)
Marraskuussa 2011 pidetyssä lentoturvallisuuskomitean kokouksessa (13) Venäjän toimivaltaiset viranomaiset (Russian Federal Air Transport Agency, FATA) ilmoittivat ja toimittivat todisteita siitä, että lentoliikenteen harjoittajien Aviastar-TU, UTAir-Cargo, Tatarstan Airlines, Daghestan Airlines, Yakutia ja Vim Avia (Vim Airlines) toimintaa oli turvallisuussyistä rajoitettu tai että se oli kielletty. Komissio on mainitun kokouksen jälkeen jatkanut yhteydenpitoa FATAn kanssa kehityksen seuraamiseksi.
(47)
Brysselissä järjestettiin 19 päivänä joulukuuta 2011 ja 21 päivänä helmikuuta 2012 kuulemistilaisuuksia FATAn, komission, EASAn ja eräiden lentoturvallisuuskomitean jäsenten kesken. FATA ilmoitti aikomuksestaan poistaa rajoitukset, joita on asetettu osalle seuraavien lentoliikenteen harjoittajien kalustoa: Tatarstan Airlines (Boeing B737-500, B737-400, B737-300, Tupolev 154M ja Yakovlev Yak-42 -tyyppiset ilma-alukset), Aviastar-TU (Tupolev Tu-204 -tyyppiset ilma-alukset) ja Yakutia (Boeing B757-200, B737-300 ja B737-800 -tyyppiset ilma-alukset). Tämä johtui siitä, että FATA oli tyytyväinen näille lentoliikenteen harjoittajille tehtyjen tarkastusten tuloksiin.
(48)
Lisäksi FATA esitti näyttöä uusista täytäntöönpanotoimista. Erityisesti mainittakoon, että Daghestan Airlinesin lentotoimintalupa peruutettiin 19 päivänä joulukuuta 2011 tälle lentoliikenteen harjoittajalle tehdyssä tarkastuksessa ilmenneiden ongelmien vuoksi. FATA ilmoitti myös kehottaneensa UTAir-Cargoa toteuttamaan ylimääräisiä korjaavia toimia ennen kuin sen kalustolle asetetut rajoitukset voitaisiin poistaa.
(49)
Varmistaakseen, että FATAn toteuttamat toimenpiteet johtavat kestäviin turvallisuusparannuksiin, jäsenvaltiot tarkastavat edelleen, noudattavatko venäläiset lentoliikenteen harjoittajat tosiasiallisesti asianmukaisia turvallisuusmääräyksiä, ja kohdentavat asematasotarkastukset ensisijaisesti näiden lentoliikenteen harjoittajien ilma-aluksiin asetuksen (EY) N:o 351/2008 mukaisesti. Jäsenvaltiot voivat ryhtyä tarvittaviin toimenpiteisiin näiden vaatimusten noudattamisen varmistamiseksi. Komissio seuraa jatkossakin asiassa saavutettavia tuloksia.
(50)
FATA vahvisti, että Vim Aviaan olisi sovellettava edelleen toimintarajoituksia, joilla kielletään lennot EU:hun (laskeutuminen ja ylilennot) sen koko kaluston osalta (kahdeksan Boeing B757-200 -tyyppistä ilma-alusta) siihen saakka, kun korjaussuunnitelma on pantu täysimääräisesti täytäntöön.
(51)
Vim Avia esitteli edellä mainitussa 21 päivänä helmikuuta 2012 pidetyssä kokouksessa turvallisuuteen ja erityisesti koulutukseen tehtyjä panostuksia, muttei osoittanut onnistuneensa ottamaan käyttöön tehokasta turvallisuushallintajärjestelmää. Se ei kyennyt vielä osoittamaan, että kyseiset panostukset olivat toimivia ja tehokkaita.
(52)
FATA ilmoitti, että kyseisen lentoliikenteen harjoittajan odotettiin saattavan kaikki korjaavat toimensa päätökseen 1 päivään huhtikuuta 2012 mennessä. Jälkeenpäin FATA ilmoitti tekevänsä tälle lentoliikenteen harjoittajalle tarkastuksen varmistaakseen, että kaikki puutteet on korjattu tyydyttävällä tavalla, jolloin nykyiset rajoitukset voitaisiin poistaa. FATA suostui toimittamaan komissiolle selvityksiä lentoliikenteen harjoittajan korjaavien toimenpiteiden toteuttamisen edistymisestä ja myöhemmistä tarkastustuloksista.
(53)
Edellä esitetyn perusteella ja Venäjän toimivaltaisten viranomaisten toteuttamat tosiasialliset täytäntöönpanotoimet huomioon ottaen vaikuttaa siltä, että kyseisen lentoliikenteen harjoittajan tilannetta on liian aikaista arvioida uudelleen. Komissio tarkastelee Vim Avian tilannetta jossakin myöhemmin järjestettävässä lentoturvallisuuskomitean kokouksessa Venäjän toimivaltaisten viranomaisten toimittamien selvitysten pohjalta ja sen päätöksen perusteella, jonka kyseiset viranomaiset ovat tehneet nykyisten rajoitusten jatkamisen suhteen.
(54)
Venezuelassa lentotoimintalupansa saaneen lentoliikenteen harjoittajan Conviasan lukuisista vakavista turvallisuuspuutteista on olemassa todennettua näyttöä. Puutteet on todettu Espanjan toimivaltaisten viranomaisten suorittamissa SAFA-ohjelmaan kuuluvissa asematasotarkastuksissa (14). Conviasa on osoittanut kyvyttömyyttä korjata nämä turvallisuuspuutteet. Conviasa ei reagoinut ajoissa eikä riittävällä tavalla kaikkiin Espanjan siviili-ilmailuviranomaisen havaitsemiin puutteisiin. Näiden laiminlyöntien toistuminen viittaa järjestelmällisiin turvallisuuspuutteisiin huollon ja toiminnan alalla.
(55)
Conviasalle on tapahtunut useita onnettomuuksia, joista kaksi vaati kuolonuhreja: toinen näistä sattui 13 päivänä syyskuuta 2010 ATR42-tyyppiselle ilma-alukselle, jonka rekisteritunnus on YV-1010, ja toinen 30 päivänä elokuuta 2008 Boeing B737-200 -tyyppiselle ilma-alukselle, jonka rekisteritunnus on YV-102T. Venezuelan toimivaltaiset viranomaiset eivät ole toimittaneet komissiolle näiden onnettomuuksien syitä koskevien tutkimusten tuloksia, eikä komissio ole tietoinen suosituksista, joita olisi annettu tällaisten onnettomuuksien toistumisen estämiseksi.
(56)
Komissio on edellä mainittujen puutteiden perusteella tuonut elokuussa 2011 Venezuelan toimivaltaisten viranomaisten tietoon vakavan huolensa Conviasan toiminnan turvallisuudesta ja pyytää selvitystä toimivaltaisten viranomaisten ja lentoliikenteen harjoittajan näiden puutteiden korjaamiseksi toteuttamista toimista.
(57)
Kyseiset viranomaiset eivät vastanneet ajoissa eivätkä riittävällä tavalla Conviasan turvallisuusvalvontaa koskeneisiin komission tiedusteluihin. Pyydettyjä tietoja ei toimitettu etenkään onnettomuustutkinnan edistymisestä, näihin tutkimuksiin perustuvista suosituksista, toteutetuista toimista onnettomuuksien mahdollisten syiden selvittämiseksi eikä lentotoimintalupaan liittyvistä lentoliikenteen harjoittajan toimintaspesifikaatioista, -vaatimuksista ja -rajoituksista.
(58)
Conviasa ja Venezuelan toimivaltaiset viranomaiset antoivat selvityksiä lentoturvallisuuskomitealle 21 päivänä maaliskuuta 2012. Lentoliikenteen harjoittaja ilmoitti ryhtyneensä toimiin, joiden tavoitteena on lisätä sisäistä valvontaa, koulutusta ja turvallisuushallintajärjestelmän täytäntöönpanoa, ja että tulevaisuudessa harkitaan lisätoimia. Se totesi, että kaikki asematasotarkastuksissa havaitut puutteet oli korjattu. Komitea pani merkille, että lentoliikenteen harjoittajan ja Espanjan toimivaltaisten viranomaisten välillä tehtiin tiivistä yhteistyötä. Lentoliikenteen harjoittaja ei kuitenkaan pystynyt selittämään, miksi myöhemmissä tarkastuksissa oli toistuvasti havaittu vastaavia laiminlyöntejä. Se ei myöskään esittänyt tietoja edellä mainittujen ihmishenkiä vaatineiden onnettomuuksien syistä eikä toimista, joihin oli ryhdytty niiden toistumisen estämiseksi. Lentoliikenteen harjoittaja ei myöskään kyennyt esittämään perustietoja liikennöimästään kalustosta eikä tietoja lentotoimintalupaan liittyvistä täydellisistä toimintaspesifikaatioista, -vaatimuksista tai -rajoituksista.
(59)
Edellä esitetyn vuoksi on yhteisten perusteiden nojalla katsottava, että Conviasa ei täytä asianmukaisia turvallisuusmääräyksiä, minkä vuoksi se olisi sisällytettävä liitteeseen A.
(60)
Venezuelassa lentotoimintalupansa saaneen lentoliikenteen harjoittajan Línea Turística Aerotuyn turvallisuuspuutteista on olemassa todennettua näyttöä. Puutteet on todettu Ranskan suorittamissa SAFA-ohjelmaan kuuluvissa asematasotarkastuksissa (15).
(61)
Línea Turística Aerotuylle on tapahtunut useita onnettomuuksia, joista yksi vaati ihmishenkiä 17 päivänä huhtikuuta 2009. Siinä oli mukana Cessna 208B -tyyppinen ilma-alus, jonka rekisterinumero on YV-1181.
(62)
Komissio on edellä mainittujen puutteiden perusteella tuonut elokuussa 2011 Venezuelan toimivaltaisten viranomaisten tietoon vakavan huolensa Línea Turística Aerotuyn toiminnan turvallisuudesta ja pyytää selvitystä toimivaltaisten viranomaisten ja lentoliikenteen harjoittajan näiden puutteiden korjaamiseksi toteuttamista toimista. Viranomaiset eivät vastanneet riittävällä tavalla eivätkä määräajassa.
(63)
Línea Turística Aerotuy ja Venezuelan toimivaltaiset viranomaiset antoivat selvityksiä ja kirjallista aineistoa lentoturvallisuuskomitealle 21 päivänä maaliskuuta 2012. Lentoliikenteen harjoittaja toimitti lentotoimintalupansa ja siihen liittyvät täydelliset toimintaspesifikaatiot. Se ilmoitti ryhtyneensä Ranskan toimivaltaisia viranomaisia tyydyttäneisiin toimiin asematasotarkastusten aikana havaittujen puutteiden korjaamiseksi ja esitti asiaan liittyviä todisteita. Lentoliikenteen harjoittaja pystyi toimittamaan pyydetyt selvitykset edellä mainitusta ihmishenkiä vaatineesta onnettomuudesta, ja toimivaltaiset viranomaiset toimittivat onnettomuusraportin sekä siihen liittyvät päätelmät ja suositukset. Venezuelan toimivaltaiset viranomaiset ilmoittivat lisäksi, että onnettomuustutkintaraporttiin perustuvat suositukset ja asematasotarkastusten tulokset otettiin asianmukaisesti huomioon lentoliikenteen harjoittajan valvonnassa.
(64)
Komissio ja lentoturvallisuuskomitea panevat merkille lentoliikenteen harjoittajan reagoinnin ja avoimen toiminnan todettujen turvallisuuspuutteiden ratkaisemisessa. Jäsenvaltiot tarkastavat kuitenkin edelleen, noudattaako lentoliikenteen harjoittaja tosiasiallisesti asianmukaisia turvallisuusvaatimuksia, kohdentamalla asematasotarkastukset ensisijaisesti tämän lentoliikenteen harjoittajan ilma-aluksiin asetuksen (EY) N:o 351/2008 mukaisesti, ja ne voivat ryhtyä tarvittaviin toimenpiteisiin näiden vaatimusten noudattamisen varmistamiseksi.
(65)
Venezuelassa lentotoimintalupansa saaneen lentoliikenteen harjoittajan Estelar Latinoamérican turvallisuuspuutteista on olemassa todennettua näyttöä. Puutteet on todettu Ranskan suorittamissa SAFA-ohjelmaan kuuluvissa asematasotarkastuksissa (16).
(66)
Komissio on kyseisten puutteiden perusteella tuonut elokuussa 2011 Venezuelan toimivaltaisten viranomaisten tietoon vakavan huolensa Estelar Latinoamérican toiminnan turvallisuudesta ja pyytää selvitystä toimivaltaisten viranomaisten ja lentoliikenteen harjoittajan näiden puutteiden korjaamiseksi toteuttamista toimista. Viranomaiset eivät vastanneet riittävällä tavalla eivätkä määräajassa.
(67)
Estelar Latinoamérica ja Venezuelan toimivaltaiset viranomaiset antoivat selvityksiä ja kirjallista aineistoa lentoturvallisuuskomitealle 21 päivänä maaliskuuta 2012. Lentoliikenteen harjoittaja toimitti lentotoimintalupansa ja siihen liittyvät täydelliset toimintaspesifikaatiot. Se ilmoitti ryhtyneensä Ranskan toimivaltaisia viranomaisia tyydyttäneisiin toimiin asematasotarkastusten aikana havaittujen puutteiden korjaamiseksi ja esitti asiaan liittyviä todisteita. Toimivaltaiset viranomaiset ilmoittivat varmistaneensa, että asematasotarkastusten tulokset otettiin asianmukaisesti huomioon kyseisen lentoliikenteen harjoittajan valvonnassa.
(68)
Komissio ja lentoturvallisuuskomitea panevat merkille lentoliikenteen harjoittajan reagoinnin ja avoimen toiminnan todettujen turvallisuuspuutteiden ratkaisemisessa. Jäsenvaltiot tarkastavat kuitenkin edelleen, noudattaako lentoliikenteen harjoittaja tosiasiallisesti asianmukaisia turvallisuusvaatimuksia, kohdentamalla asematasotarkastukset ensisijaisesti tämän lentoliikenteen harjoittajan ilma-aluksiin asetuksen (EY) N:o 351/2008 mukaisesti, ja ne voivat ryhtyä tarvittaviin toimenpiteisiin näiden vaatimusten noudattamisen varmistamiseksi.
(69)
Komissiolle ei ole tähän mennessä toimitettu todisteita siitä, että muut 21 päivänä marraskuuta 2011 ajan tasalle saatettuun yhteisön luetteloon sisällytetyt lentoliikenteen harjoittajat ja niiden valvonnasta vastaavat viranomaiset olisivat panneet asianmukaiset korjaussuunnitelmat kaikilta osin täytäntöön. Näin ollen on yhteisten perusteiden nojalla katsottava, että näiden lentoliikenteen harjoittajien toimintakieltoa (liite A) tai toimintarajoituksia (liite B) olisi jatkettava.
(70)
Tässä asetuksessa säädetyt toimenpiteet ovat lentoturvallisuuskomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 474/2006 seuraavasti:
1.
Korvataan liite A tämän asetuksen liitteessä A olevalla tekstillä.
2.
Korvataan liite B tämän asetuksen liitteessä B olevalla tekstillä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa.
Tehty Brysselissä 3 päivänä huhtikuuta 2012.

Labels: 7
8
18